Bħala parti mill-unjoni tas-swieq kapitali, l-UE dalwaqt ser ikollha fis-seħħ qafas ġdid biex tgħin lil intrapriżi żgħar u ta' daqs medju jkollhom aċċess għal sorsi ġodda ta' finanzjament. L-ambaxxaturi għall-UE llum ikkonfermaw ftehim li ntlaħaq bejn il-presidenza Rumena u l-Parlament Ewropew fis-6 ta' Marzu, bil-għan li jipprovdi aċċess irħas u aktar faċli tal-SMEs għas-swieq pubbliċi. L-inizjattiva tikkonċerna speċifikament l-aċċess għas-''swieq tat-tkabbir tal-SMEs'', kategorija introdotta reċentement ta' ċentri ta' negozjar iddedikati għal emittenti żgħar. Bis-saħħa tal-ftehim li ntlaħaq mal-Parlament Ewropew, ser nagħmluha aktar faċli għan-negozji żgħar u ta' daqs medju tagħna biex jiksbu l-finanzi li jeħtieġu biex jikbru u joħolqu l-impjiegi fl-UE. Billi naqblu dwar din ir-riforma qed nistabbilixxu element kostitwenti ieħor tal-Unjoni tas-Swieq Kapitali. Eugen Teodorovici, ministru għall-finanzi pubbliċi tar-Rumanija, li bħalissa għandha l-presidenza tal-Kunsill Mill-20 miljun SME fl-Ewropa, bħalissa 3,000 biss huma elenkati fil-boroż. Dan huwa parzjalment minħabba l-ispejjeż għoljin tal-konformità u, likwidità insuffiċjenti min-naħa l-oħra. Għaldaqstant, ir-regoli proposti għandhom l-għan li jnaqqsu l-piż amministrattiv u jnaqqsu l-burokrazija żejda li jħabbtu wiċċhom magħha kumpaniji iżgħar. Il-proposta fiha emendi għar-regolamenti dwar l-abbuż tas-suq u dwar il-prospectus li jagħmlu l-obbligi imposti fuq emittenti tas-suq tat-tkabbir tal-SMEs aktar proprozjonati filwaqt li jippreservaw l-integrità tas-suq u l-protezzjoni għall-investitur. Ir-regoli l-ġodda jadattaw u jnaqqsu l-obbligi ta' rappurtar, b'mod partikolari fir-rigward ta' persuni li jkollhom aċċess għal informazzjoni li tista' tinfluwenza l-prezzijiet (''listi tal-persuni b'informazzjoni privileġġata''). Huma estendew ukoll il-possibbiltà li jintuża ''prospectus'' eħfef aktar adattat għall-SMEs li diġà jkunu ġew elenkati f'suq tat-tkabbir tal-SMEs. Il-Parlament ser jivvota dwar il-ftehim matul il-plenarja ta' April. Imbagħad it-test ser jiġi rivedut mill-ġuristi lingwisti. Il-Parlament u l-Kunsill ser jintalbu jadottaw ir-regolament propost fl-ewwel qari. It-test tal-qbil politiku dwar is-swieq tat-tkabbir tal-SMEs kif approvat mill-Coreper.